Михайло Мудри

О. монсиньор **Михайло Мудри** (*30. децембер 1874—†13. октобер 1936) длугорочни парох керестурски, редактор, публициста, перши предсидатель Руского народного просвитного дружтва (РНПД).

## Биоґрафия

Народзел ше 30. децембра 1874. року у Руским Керестуре. Родичи оцец Янко и мац Мария (народзена Роман) Мудрого. Основну школу закончел у своїм валалє при славному учительови Петрови Кузмякови. Першу класу ґимназиї, закончел вєдно зоз владиком Дионизийом Нярадийом у Винковцох, а познєйши класи у Заґребе (1895) як питомец нашей семинариї. Богословию закончел на Римокатолїцкей теолоґийней семинариї у Заґребе (1895-1900). За священїка є, як нєоженєти, пошвецени у Дюрдьове 21. октобра 1900. року. Пошвецел го крижевски владика Юлий Дрогобецки.

## Роботна кариєра

Ище як неоєрей бул меновани за актуара владическей канцелариї у Крижевцох, а 1902. року постава душпастир у Прґомелю (1901-1910), администровал и Дишник, а доходзел и до Липовлянох.

Од 12. марца 1912. року вон администратор „in spiritualibus“ у Руским Керестуре, од 10. януара 1918. є „in materialibus et in spiritualibus“, a oд 12. фебруара 1919. року постава керестурски парох. О. Михайла Мудрого барз почитовали у ватиканских кругох. З декретом Святого отца од 1. марца 1924. Михайло Мудри постал тайни „коморник“ Його святосци папи Пия ХІ цо му дало право на титулу *монсиньора*. 

Зоз його заслугу отворени у Керестуре манастир чесних шестрох служебнїцох 1924. року, по чим є у Керестуре и найкрасше запаметани. Уведол и дзепоєдни богослуженя и швета до церкви, хтори ше и нєшка почитую. 

На Сновательней схадзки Руского народного просвитного дружтва (РНПД) 2. юлия 1919. року вибрани є за предсидателя и тоту длужносц окончовал до його шмерци 1936. року. Вон ясно формуловал и винєсол цилї новооснованого Дружтва: *дац нашим дзецом кнїжки до рук, же би мали з чого учиц, просвищовац ше и розвивац; дац и одроснутим кнїжки до рук же би нє забули тото цо научели у школи, и же би ше и далєй учели и просвищовали.* А цо ше дотика язика, и ту Михайло Мудри бул ясни: *шицко тото треба робиц на мацеринским язику, хтори и дзеци и одроснути найлєпше розумя.* Його становиска о язику мали вельки уплїв на будуци напрям културного и националного живота югославянских Русинох. Вон свой народ представял як южно-славянских Русинох або як Руснацох, хтори ше пре ґеополитичну локацию розвили до “окремного конара народу Русь”. Гоч доказовал же Руснаци мали вязи и зоз Русами и зоз Українцами, язики тих двох народох им цудзи та вони треба же би мали “свой власни литературни язик”. Мудри свойо попатрунки применєл у пракси зоз пририхтованьом школского буквара з Михайлом Поливком (*Буквар за южно-руски основни школи*, 1921) и зоз даваньом порива Ґаброви Костельникови же би написал ґраматику (1923), хтора мала поставиц литературни стандард Руснацох. Мудри обявел и даскельо звити з путованьох и, за рочни руски календар, серию статьох о шветовей ґеоґрафиї (*Жем и єй жителє*, 1925-35) и популарну историю швета (*История швета у малих образох*, 1924-43). Свойо написи найчастейше обявйовал у *Руских новинох* и *Руским календаре*.

Як предсидатель РНПД старал ше же би шицки плановани акциї на хасен руского народу нє остали лєм плановани та укладал вельо труду и способносци же би вони були витворени. Старал ше о ширеню дїялносци РНПД по шицких местох дзе були нашо парохиї, як и о материялней бази за тоту дїялносц. У перших рокох роботи РНПД постарл ше же би ше з церковней каси у Руским Керестуре видвоєло векшу суму пенєжу за потреби роботи РНПД, обяшнююци крижевскому владиков же *у церковней каси народни пенєж* та го мож похасновац за народни цилї.

Вельо роки ше дописовал зоз др Гавриїлом Костельником, и прилапйовал його поради у вязи зоз програмну дїялносцу РНПД. 

## Народни донатор

Подаровал вельки суми пенєжу за роботу Руского народного просвитного дружтва, та так перша антолоґия рускей поезиї и прози *Руско-українски алманах* скоро у цалосци виплацена з його власного пенєжу.За купованє Народного дому и на друкарню подаровал 35.000 тедишнї динари, а понеже нє мал своїх нашлїднїкох, церкви и *Просвити* охабел и цали свой рухоми и нєрухоми маєток.

О. Михайло Мудри умар у Руским Керестуре 13. октобра, а поховани є на керестурским теметове 15. октобра 1936. року.

## Литература

* о. проф. Др Роман Миз: Священїки дакедишнього Осєцкого викарията; видавателє: Парохия св. Петра и Павла, Нови Сад и *Максима*  друкарня и видавательна хижа, Петроварадин, 2016, б. 236-237.

* Дюра Варґа, Початки национално-културного руху при Руснацох у Югославиї, *Шветлосц*, XXVII, 4 (Нови Сад, 1989), 509-540;

* Дюра Папгаргаї, Михайло Мудри – живот и дїло, *Руски календар 1995* (Нови Сад, 1994), 96-112.

* Тамаш, др Юлиян, "Михайло Мудри (1874-1936)", *Руски Керестур, лїтопис и история (1745-1991),* Месна заєднїца Руски Керестур, 1992,  бок .
* P. R. Magocsi, Mudri, Mikhailo, P. R. Magocsi and Ivan Pop: Encyclopedia of Rusyn History and Culture, University of Toronto, 2005, , p. 333.

## Жридла и вязи

* о. Михайло МУДРИ, биоґрафия на НАР

## Вонкашнї вязи

* Петро Кузмяк, перши школовани учитель у Руским Керестуре, биоґрафия на НАР

* Др Гавриїл Костельник, биоґрафия на НАР

## Ґалерия

Mihajlo Mudri paroh 1.jpg|Михайло Мудри як парох
Havrijil Kosteljnik i Mihajlo Mudri.jpg|link=|Гавриїл Костельник  и о. Михайло Мудри у Руским Керестуре
Нащива львовского митрополита Андрия Шептицкого.jpg|link=|Нащива львовского митрополита  Андрия Шептицкого Рускому Керестуру. О. Михайло Мудри шедзи други з права.
Учительски колектив Руски Керестур.jpg|link=|Парох о. Михайло Мудри и керестурски учителє на початку 1930-тих
О. Михайло Фирак, о. Михайло Мудри и о. М. Костюк.jpg|link=|О. Михайло Фирак, о. Михайло Мудри и о. М. Костюк


## Референци


Катеґория:Руснаци у Сербиї
Катеґория:Керестурци
Катеґория:Священїки
Катеґория:Керестурски парохове
Катеґория:Редакторе
Катеґория:Публицисти
Катеґория:Активист РНПД
Катеґория:Добротворе
Катеґория:30. децембер
Катеґория:Народзени 1874
Катеґория:13. октобер
Катеґория:Умарли 1936
Катеґория:Монсиньор